ໄຕ້ຝຸ່ນ Utor ພັດຜ່ານ ຮົງກົງ ແລະຝັ່ງທະເລ ພາກໃຕ້ ຂອງຈີນ (ວີດີໂອ)
ມີລາຍງານວ່າ ໄດ້ມີຝົນຕົກໜັກ ແລະລົມແຮງ ທີ່ມີຄວາມໄວເຖິງ 122 ກິໂລແມັດຕໍ່ຊົ່ວໂມງ​ ໃນຮົງກົງ ​ແຕ່ບໍ່​ຄາດ​ກັນວ່າ ຮົງກົງຈະຖືກກະທົບໂດຍກົງ.
ເຈົ້າໜ້າທີ່ຮົງກົງ ໄດ້ອັດໂຮງຮຽນແລະຫ້ອງການຕ່າງໆ ແລະງົດ ຖ້ຽວບິນລົງ ໃນຂະນະທີ່ພາຍຸໄຕ້ຝຸ່ນ  ໄດ້ປ່ຽນເສ້ນທາງແລະ ອ່ວຍເຂົ້າສູ່ທາງຝັ່ງທະເລພາກໃຕ້ຂອງຈີນ ຕະຫລາດຄ້າຫຸ້ນຮົງກົງ ກໍໄດ້ປິດລົງກ່ອນເວລາໃນເຊົ້າວັນພຸດມື້ນີ້ ເພື່ອປະຕິບັດຕາມຄໍາ ເຕືອນໄພພາຍຸໄຊໂຄລນເຂດຮ້ອນ ລະດັບ 8 ຂອງຮົງກົງນັ້ນ ມີລາຍງານວ່າ ໄດ້ມີຝົນຕົກໜັກແລະລົມແຮງ ທີ່ມີຄວາມໄວເຖິງ 122 ກິໂລແມັດ ຕໍ່ຊົ່ວໂມງ ໃນຮົງກົງ ແຕ່ບໍ່ເປັນທີ່ຄາດໝາຍກັນວ່າ ຮົງກົງຈະຖືກກະທົບໂດຍກົງ ພວກພະຍາກອນອາກາດຄາດຄະເນວ່າ ລົມພາຍຸໄຕ້ຝຸ່ນ ຈະພັດເຂົ້າປະທະຝັ່ງ ໃນຕອນເດິກວັນພຸດມື້ນີ້ ຫຼືບໍ່ກໍເຊົ້າວັນພະຫັດມື້ອື່ນ ໃກ້ໆກັບຝັ່ງທະເລແຂວງກວາງຕຸ້ງ ພາກໃຕ້ຂອງຈີນ ລົມພາຍຸໄຕ້ຝຸ່ນດັ່ງກ່າວ ໄດ້ພັດຜ່ານ ຟີລິບປີນຕົ້ນອາທິດນີ້ ພາໃຫ້ມີດິນເຈື່ອນແລະນໍ້າ ຖ້ວມ ທີ່ຍັງຜົນໃຫ້ມີຢ່າງນ້ອຍ 6 ຄົນເສຍຊີວິດແລະອີກ 30 ພັນຄົນ ບໍ່ມີທີ່ຢູ່ອາໄສ